ก.ล.ต.แนะบจ.แจงผลกระทบ “โควิด-19” เอื้อประโยชน์นักลงทุน
ก.ล.ต.แนะบจ.แจงผลกระทบ “โควิด-19” เอื้อประโยชน์นักลงทุน
14 พ.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  ส่งหนังสือเวียนถึงบริษัทจดทะเบียนและบริษัทที่ออกหลักทรัพย์ทุกแห่ง แนะนำแนวทางในการเปิดเผยข้อมูลเกี่ยวกับผลกระทบจากสถานการณ์โควิด-19 ลงวันที่ 12 พฤษภาคม 2563 เพื่อให้ผู้ลงทุนสามารถติดตามข้อมูลการดำเนินงานของบริษัทจดทะเบียนสำหรับประกอบการตัดสินใจลงทุน
ทั้งนี้ ภายใต้สถานการณ์การแพร่ระบาดของเชื้อไวรัสโควิด-19 ซึ่งส่งผลกระทบต่อการดำเนินธุรกิจ ฐานะการเงินและผลการดำเนินงานของบริษัทจดทะเบียนและบริษัทที่ออกหลักทรัพย์ รวมถึงผลกระทบต่อราคาซื้อขายหลักทรัพย์ของบริษัทจดทะเบียนในตลาดหลักทรัพย์แห่งประเทศไทย ก.ล.ต. จึงสนับสนุนบริษัทจดทะเบียนและบริษัทที่ออกหลักทรัพย์ทุกแห่งให้เปิดเผยข้อมูลผลกระทบจากโควิด-19
ทั้งในเชิงลบและเชิงบวกผ่านช่องทางสื่อสารต่าง ๆ หรือเปิดเผยในงบการเงิน เพื่อให้ผู้ลงทุนได้รับข้อมูลที่มีความสำคัญต่อการติดตามการดำเนินงานของบริษัทสำหรับประกอบการตัดสินใจลงทุนอย่างถูกต้องครบถ้วนภายในระยะเวลาที่เหมาะสม รวมทั้ง ก.ล.ต. ได้จัดทำแนวทางการเปิดเผยข้อมูลสำหรับบริษัทจดทะเบียนใช้ประกอบการพิจารณาเปิดเผยข้อมูลดังกล่าวต่อผู้ลงทุน
นอกจากนี้ เนื่องจากใกล้ครบกำหนดส่งงบการเงินงวดไตรมาส 1 ปี 2563 สิ้นสุดวันที่ 31 มีนาคม 2563 แล้ว (ครบกำหนดในวันที่ 15 พฤษภาคม 2563) หากบริษัทจดทะเบียนไม่สามารถนำส่งงบการเงินต่อ ก.ล.ต. จากสถานการณ์ COVID-19 และต้องการขอผ่อนผันระยะเวลาการนำส่งงบการเงิน ขอให้บริษัทปฏิบัติตามข้อกำหนดของประกาศสำนักงานคณะกรรมการ ก.ล.ต. ที่ สจ. 31/2563 ลงวันที่ 27 มีนาคม พ.ศ. 2563
โดยเปิดเผยเหตุการณ์ที่ก่อให้เกิดอุปสรรคหรือข้อจำกัดในการดำเนินงานหรือการเข้าถึงข้อมูลอย่างเป็นสาระสำคัญให้ชัดเจน และนำส่งหนังสือผ่อนผันต่อสำนักงานภายในวันที่ 14 พฤษภาคม 2563 ทั้งนี้ สำหรับบริษัทที่ได้รับการผ่อนผันการนำส่งงบการเงินไปแล้ว ขอให้เปิดเผยผลกระทบจากสถานการณ์โควิด-19 ตามแนวทางดังกล่าวเพิ่มเติมด้วย